ทองปิดร่วง 27.9 ดอลล์
สัญญาทองคำตลาดนิวยอร์กปิดร่วงลงกว่า 1.7% ร่วง 27.9 ดอลล์ที่ 1,558.8 ดอลลาร์/ออนซ์หลังโกลด์แมนแซคส์ลดคาดการณ์ราคาทอง
11 เม.ย. 2556

สัญญาทองคำตลาดนิวยอร์กปิดร่วงลงกว่า 1.7% ร่วง 27.9 ดอลล์ที่ 1,558.8 ดอลลาร์/ออนซ์หลังโกลด์แมนแซคส์ลดคาดการณ์ราคาทอง
สัญญาทองคำตลาด COMEX (Commodity Exchange) ส่งมอบเดือนมิ.ย.ร่วงลง 27.9 ดอลลาร์ หรือ 1.76% ปิดที่ 1,558.8 ดอลลาร์/ออนซ์
สัญญาทองคำร่วงลงหลังจากโกลด์แมน แซคส์ ปรับลดคาดการณ์ราคาทองคำในระยะเวลา 3 เดือนลงมาอยู่ที่ระดับ 1,530 ดอลลาร์/ออนซ์ จากเดิมที่ระดับ 1,615 ดอลลาร์/ออนซ์ และปรับลดคาดการณ์ราคาทองคำในระยะเวลา 6 เดือนและ 12 เดือนลงมาอยู่ที่ระดับ 1,490 ดอลลาร์/ออนซ์ และ 1,390 ดอลลาร์/ออนซ์ตามลำดับ จากระดับ 1,600 ดอลลาร์/ออนซ์ และ 1,550 ดอลลาร์/ออนซ์ตามลำดับ
นอกจากนี้ โกลด์แมน แซคส์ยังได้ลดคาดการณ์ราคาทองคำในปี 2556 ลงสู่ระดับ 1,545 ดอลลาร์/ออนซ์ จากระดับ 1,610 ดอลลาร์/ออนซ์ และได้ปรับลดคาดการณ์ราคาทองคำในปี 2557 ลงสู่ระดับ 1,350 ดอลลาร์/ออนซ์ จากระดับ 1,490 ดอลลาร์/ออนซ์
รายงานของโกลด์แมน แซคส์ระบุว่า การที่เศรษฐกิจทั่วโลกมีแนวโน้มฟื้นตัวขึ้นอาจทำให้ความต้องการทองคำในฐานะสินทรัพย์ที่ปลอดภัย ปรับตัวลดลง นอกจากนี้ การคาดการณ์ของโกลด์แมน แซคส์ ยังสอดคล้องกับที่ธนาคารบาร์เคลย์ส, เครดิต สวิส, โซซิเอเต เจนเนอรัล, บีเอ็นพี พาริบาส์ และดอยช์ แบงก์ คาดการณ์ว่า ราคาทองคำจะปรับตัวลดลง
นอกจากนี้ การที่ตลาดหุ้นสหรัฐทะยานขึ้น ยังเป็นปัจจัยหนึ่งที่กระตุ้นให้นักลงทุนเทขายทองคำและหันไปลงทุนในตลาดหุ้นซึ่งเป็นสินทรัพย์ที่มีความเสี่ยงมากกว่า